**Port crivățul pe umeri...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Port crivățul pe umeri cu mimică de Crist,

Mi-e rugul prea fierbinte, golgota mi-e hidoasă,

Gonită prin ruine, la ropote asist,

Cu luna de sub gene cuprinsă de angoasă.

Prin site ancestrale mai scapără-un amurg,

Cu degete de smoală îmi sperie lumina,

Din stropi de orizonturi, cuvinte mi se scurg,

Cum pinul de pe creste își deapănă rășina.

Adastă, sub ispite, nămeții de tăceri,

Silabele-s obuze pătrunse de tenebre

(Ostatic în poeme, la glorie mai speri,

Pășind, cu-nchipuirea, pe-un cer cu false zebre.).

Port crivățul pe umeri, o haină mult prea largă,

Cu frigul drept cămașă, înaintez spre stele,

Transport domol Olimpul și rugile-mi pe targă,

Am unică podoabă doar visurile mele...